ઘણાં તો વળી દિવાળીના દિવસો પહેલાં, ઘરમાંથી જેટલો ભંગાર કે કચરો નીકળી જાય તે સારું – નવાની જગ્યા થાય – એ વિચારે પણ નવરાત્રિ જતાં જ ઘરમાં ખાંખાખોળાં શરૂ કરી દે છે ! તેમાં આખા વર્ષ દરમિયાન ન દેખાતી ભંગારની લારીઓ ને ન સંભળાતી ભંગા…રની બૂમો ગલીઓમાં હાજરી પૂરાવવા માંડે છે. બહુ ઓછા લોકો દિવાળીની કે ઘરની સાફસૂફી દરમિયાન ‘કંઈક’ મળી આવે એ આશાએ જ ઘરની સાફસૂફીના કાર્યક્રમમાં ભાગ લે છે. ને દરેક જૂની વસ્તુને નવી નજરે- અચંબાભરી આંખે જોઈ રહે છે.